Bronkhorstspruit-plaasaanval: Egpaar se toestand onveranderd | Maroela Media
Die egpaar wat Sondagaand op hul plaas digby Bronkhorstspruit in Gauteng deur ses aanvallers oorval en erg aangerand is, se toestand is onveranderd sedert die aanval.
Waldi van Zyl (64) en sy vrou, Cynthia (53), is steeds in die hospitaal nadat hulle vermoedelik tussen 17:00 en 18:00 deur die aanvallers op hul plaas, Spitskop, oorrompel en gemartel is.
Vasti Mills, koördineerder van die Bronkhorstspruit-veiligheidinligtingsnetwerk (BVIN), is in verbinding met die Van Zyl-egpaar se familie en sê hul toestand is grootliks onveranderd sedert Sondagaand. Waldi is in 'n hospitaal in Alberton en Cynthia in 'n hospitaal in Emalahleni (Witbank).
Waldi veg om sy lewe in die hospitaal se waakeenheid.
"Waldi is stabiel, maar steeds in 'n kritieke toestand. Hy is steeds onder sedasie en nog nie by sy volle bewussyn nie," vertel Mills. Sy sê die dokters sukkel nog met die wond op sy been en het intussen die aar wat afgesny is, gevind.
"Sy brein is ook baie geswel en hy is in geweldige pyn en daarom sedeer hulle hom nog baie swaar."
Mills sê Cynthia is erg getraumatiseerd na die voorval en sukkel met erge hoofpyn. Sy is intussen van die waakeenheid na 'n gewone saal oorgeplaas. "Sy gaan moontlik vir nog breinskanderings moet gaan."
Waldi het onder meer gesig- en skedelfrakture en wonde aan sy been opgedoen en moes dieselfde aand na die aanval 'n noodoperasie ondergaan. Cynthia het 'n kopwond opgedoen en het kneusplekke oor haar hele lyf en snye aan haar bene.
"Met Covid-19 kan die Van Zyls se familie hulle nie besoek nie, wat die situasie vererger."
Volgens konst. Munyadziwa Ramovha, woordvoerder van die Bronkhorstspruit-polisiestasie, ondersoek die polisie 'n saak van huisbraak. Al ses verdagtes is steeds op vrye voet.
Die Van Zyls se seun het kort na die aanval by die huis gekom. Cynthia het intussen haarself losgewikkel en hom geroep, waarna die nooddienste, polisie en gemeenskapslede ontbied is.
'n Saak van huisbraak? Dit is poging tot moord!!!
Bring die verdomde kommandolede terug! Ons boere is verby dik vir die sinnelose aanvalle!
En Cele sê steeds dis vakansie misdaad die slim man mens sy groot hoed! Useless verby
Daar word so baie optogte gehou en vreedsaam maar vertel my wat help dit??????
Ons is n bedreigde spesie
Onse Vader tree in asb ons kan onself nie help nie asb
Sterkte aan al2 van julle
Huisbraak? Cele moet vir 'n slag sy oë oopmaak en dan praat, want dit lyk my hy sien niks raak nie. So word ons boere uitgemoor dan word dit afgeskryf as huisbraak…iets om oor te braak ja!! Mens wonder net wie sit agter hierdie goed op onskuldige mense!! Sterkte aan julle en die familie.
Hopelik hoor ons spoedig in die nuus dat Bekkie Cele hierdie amper vermoorde egpaar in die hospitaal gaan besoek het om sy kommer te wys, soos wat hy in ander gevalle van misdade teen mense al gedoen het.